CELEX: 52008XG0611(01)
Language: sl
Date: 2008-06-11
Title: Sklepi Sveta o posebnem poročilu št. 9/2007 Evropskega računskega sodišča o ocenjevanju okvirnih programov EU za raziskave in tehnološki razvoj (RTR) – Je mogoče pristop Komisije izboljšati?

11.6.2008   
            
            
               SL
            
            
               Uradni list Evropske unije
            
            
               C 145/6
            
         Sklepi Sveta o posebnem poročilu št. 9/2007 Evropskega računskega sodišča o „ocenjevanju okvirnih programov EU za raziskave in tehnološki razvoj (RTR) – Je mogoče pristop Komisije izboljšati?“
   (2008/C 145/03)
   SVET EVROPSKE UNIJE JE –
   OB SKLICEVANJU na sklepe Sveta o izboljšanju pregleda posebnih poročil Računskega sodišča v okviru postopka razrešnice (1),
   OB SKLICEVANJU, na člen 163(1) Pogodbe, ki določa, da je „cilj Skupnosti je okrepiti znanstvene in tehnološke temelje industrije Skupnosti ter jo spodbujati, da postane bolj konkurenčna na mednarodni ravni, pri čemer pospešuje vse raziskovalne dejavnosti, ki se zdijo potrebne zaradi drugih poglavij te pogodbe“ ter na pomemben prispevek okvirnih programov (v nadaljevanju besedila „OP“) pri doseganju ciljev Lizbonske strategije, vključno z vse bolj številnimi človeškimi viri na področju raziskav in razvoja, ki prednostno obravnavajo javne naložbe v znanost in raziskave in spodbujajo zasebne naložbe, preoblikujejo javne raziskovalne infrastrukture in pospešujejo internacionalizacijo,
   OPOZARJAJOČ, da so predhodne ocene OP, kot na primer petletna ocena iz leta 2005, pomembno prispevale k oblikovanju in sprejetju nadaljnjih OP,
   OPOZARJAJOČ na pravne obveznosti Komisije glede spremljanja, ocenjevanja in posredovanja informacij OP in zlasti na člen 7 Sklepa št. 1982/2006/ES Evropskega parlamenta in Sveta z dne 18. decembra 2006 o Sedmem okvirnem programu Evropske skupnosti za raziskave, tehnološki razvoj in predstavitvene dejavnosti (2007-2013) (v nadaljevanju „7OP“) (2), člena 27 in 28 Uredbe (ES) št. 1906/2006 Evropskega parlamenta in Sveta z dne 18. decembra 2006 o določitvi pravil za udeležbo podjetij, raziskovalnih središč in univerz pri ukrepih v okviru Sedmega okvirnega programa in razširjanju rezultatov raziskav (2007–2013) (3), kakor tudi odločbe Sveta o posebnih programih (4):
   
               1.
            
            
               POZDRAVLJA Posebno poročilo št. 09/2007 Evropskega parlamenta in Računskega sodišča o „ocenjevanju okvirnih programov EU za raziskave in tehnološki razvoj (RTR) – Je mogoče pristop Komisije izboljšati?“ (5); in PRIZNAVA prizadevanja in dosežke Evropskega računskega sodišča pri pripravi navedenega posebnega poročila;
            
         
               2.
            
            
               MENI, da je treba resno upoštevati splošne zaključke posebnega poročila ter POZDRAVLJA njegova priporočila;
            
         
               3.
            
            
               JE SEZNANJEN z odgovori Komisije, ki spremljajo poročilo in POZDRAVLJA dejavnosti za izboljšanje pristopa Komisije glede ocenjevanj, ki že potekajo ali so načrtovane;
            
         
               4.
            
            
               UGOTAVLJA, da posebno poročilo Računskega sodišča obravnava obdobje, ki ga pokrivajo četrti do šesti okvirni program za raziskave in tehnološki razvoj ter da posebno poročilo poleg ocenjevanja obravnava tudi širši sklop vprašanj, kot so struktura, koordinacija in izvajanje okvirnih programov;
            
         
               5.
            
            
               PRIZNAVA, da je Evropsko računsko sodišče ugotovilo, da so ustrezne službe Komisije pri izvajanju okvirnih programov delovale v skladu z zahtevami, ki veljajo za celotno Komisijo, vključno s tistimi, ki so opredeljene v sporočilih o ocenjevanju iz leta 2000 in 2002;
            
         
               6.
            
            
               POUDARJA, tudi v zvezi s prihodnjo vmesno oceno 7OP, da so spremljanje, ocenjevanje in pregled ključnega pomena za učinkovito delovanje in možno prilagajanje okvirnih programov („programi učenja“) ter v pomoč pri oblikovanju prihodnjih politik za raziskovanje na evropski in nacionalni ravni;
            
         
               7.
            
            
               UGOTAVLJA, da je Komisija leta 2000 vzpostavila skupni okvir ocenjevanja, ki je bil pregledan leta 2002 in 2007 in se ga tudi nenehno ustrezno prilagaja s posebnim poudarkom na 7OP, kakor je določen v predhodni oceni učinka 7OP (6), notranjih standardih nadzora (7) ter nedavno oblikovanem „Okviru za oceno kakovosti“ (8). Te izboljšave vključujejo nove spodbude za obstoječe notranje „evalvacijske mreže RTR“ Komisije, boljše redno zbiranje podatkov o projektih, nov informacijski sistem za OP7, skladnejšo in bolj sistematično uporabo kazalnikov uspešnosti ter spodbujanje scientometričnih pristopov; ter zato v letu 2008 z VESELJEM PRIČAKUJE prihodnjo naknadno oceno 6OP;
            
         
               8.
            
            
               POUDARJA, da si je kljub navedenim prilagoditvam treba nadalje prizadevati za izboljšanje sistemov ocenjevanja in spremljanja na področju raziskav, in sicer s pristopom, ki se opira na zanesljive podatke; zato
            
         
               9.
            
            
               POZIVA Komisijo, naj kar največjo pozornost posveti priporočilom iz posebnega poročila, ter zlasti:
               
                           (a)
                        
                        
                           zagotovi večjo jasnost logike posega pri oblikovanju in izvajanju OP v okviru ustreznih postopkov odločanja Skupnosti, zlasti na ravni programov in projektov, in sicer s skladnimi ter natančneje določenimi znanstvenimi in socialno-ekonomskimi cilji, ki bi bili lahko specifični, merljivi, dosegljivi, relevantni in pravočasni ob hkratnem upoštevanju posebnega značaja dejavnosti RTR;
                        
                     
                           (b)
                        
                        
                           vzpostavi enotno in skladno strategijo ocenjevanja v okviru ustreznih služb Komisije, vključno z ustreznimi ocenjevalnimi metodologijami in tehnikami ter v ta namen pripravi priročnik za ocenjevanje dejavnosti OP in v okviru navedenega nadalje razvija delovanje skupin za ocenjevanje, katerim pomagajo zunanji strokovnjaki, da bi tako zagotovili potrebno raven neodvisnosti;
                        
                     
                           (c)
                        
                        
                           preuči možnosti za bolj centralizirano ocenjevanje in okrepljeno koordinacijo med ustreznimi službami Komisije, vključno z možnostjo vzpostavitve skupnega urada za ocenjevanje;
                        
                     
                           (d)
                        
                        
                           optimizira zbiranje, analizo in uporabo podatkov o ocenjevanju, da bi se s tem izboljšalo merjenje doseganja programskih ciljev z vidika izložkov, izidov, učinkov in socialno-ekonomskih učinkov, obenem pa omejila upravna obremenitev udeležencev ter v največji možni meri povečale koristi tovrstnih podatkov za odločanje na evropski, nacionalni in regionalni ravni;
                        
                     
                           (e)
                        
                        
                           določi vrsto in obseg ocenjevanja, zlasti da bi s tem namenili večjo pozornost vrednotenju dolgoročnega vpliva preteklih in sedanjih OP s posebnim poudarkom na evropski konkurenčnosti; zainteresiranim stranem zagotovi pravočasne in zadostne informacije o rezultatih, da bi s tem omogočili nadaljnje odločitve na področju te politike;
                        
                     
         
               10.
            
            
               POZIVA Komisijo, naj Svet in Evropski parlament obvešča o sprejetih ukrepih v zvezi s priporočili Računskega sodišča za izboljšanje spremljanja in ocenjevanja OP do konca leta 2008 ter pravočasno predloži strategijo ocenjevanja za OP7;
            
         
               11.
            
            
               POZIVA Evropsko računsko sodišče, naj pravočasno dokonča revizijo za postopek razrešnice leta 2010 ter Svetu in Evropskemu parlamentu o temu poroča;
            
         
               12.
            
            
               Države članice in Komisijo POZIVA, naj upoštevajo politične prednostne naloge upravljanja na področju evropskega raziskovalnega prostora, krepijo svoje sodelovanje, izmenjavo pristopov in strokovnega znanja pri ocenjevanju vpliva nacionalne udeležbe v OP ter nacionalnih programov za raziskave in inovacije, na primer s pomočjo „evropske evalvacijske mreže RTR“, da bi tako spodbudili večjo usklajenost med študijami o učinku Komisije in državami članicami.
            
         
      (1)  Dok. 7515/00 FIN 127 z dne 3. aprila 2000 + COR 1 z dne 12. aprila 2000.
   
      (2)  UL L 412, 30.12.2006, str. 1.
   
      (3)  UL L 391, 30.12.2006, str. 1.
   
      (4)  Glej zadevne Priloge, ki se nanašajo na informacije, ki jih Komisija zagotovi Odboru (npr. Priloga V k Odločbi Sveta z dne 19. decembra 2006 o posebnem programu sodelovanje za izvajanje Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013), UL L 54, 22.2.2007, str. 30).
   
      (5)  Dok. 5136/08 FIN 4 RECH 5 ATO 5 COMPET 5 z dne 9. januarja 2008.
   
      (6)  Dok. SEC(2005) 430.
   
      (7)  Dok. SEC(2007) 1341.
   
      (8)  http://ec.europa.eu/budget/documents/evaluation_en.htm